Kujunenud olukorra mõistmiseks peame heitma pilgu Ungari ühiskonna kujunemisele pärast 1956. aasta revolutsiooni. See oli aeg, mil massirepressioonid asendusid leebemate meetmetega, mida Hrushtshov nimetas hellitavalt guljashikommunismiks. Guljashikommunismi iseloomustasid suhteliselt suurem era- ja kultuurieluline vabadus ning võimalus reisida lääneriikidesse. Selle eelduseks oli aga 1956. aasta revolutsiooni tõeliste nõudmiste ja Nõukogude okupatsiooni unustamine, teiste sõnadega enesetsensuuri kehtestamine. Enesetsensuur ja teistest sotsriikidest märksa rafineeritum, varjatum propaganda muutsid paljud toonase võimu toetajateks.1968. aastal kehtestatud nn uus majandusmehhanism lõi võimaluse piiratud turumajanduse toimimiseks. Tänu sellele kasvas 1980. aastateks üles terve põlvkond majandusinimesi, kes orienteerusid vabas turumajanduses märksa paremini kui nende kolleegid teistes idablokki riikides ja see andis Ungarile suure eelise kommunismi kokkuvarisemise ajaks.